FÆLLES HOLDNING (EF) Nr. 38/98 fastlagt af Rådet den 5. juni 1998 med henblik på vedtagelse af Rådets forordning (EF) nr. . . ./98 af . . . om gensidig anerkendelse af registreringslandets kendingsbogstaver for motorkøretøjer og påhængskøretøjer dertil ved kørsel inden for Fællesskabet (98/C 227/04)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 75, stk. 1, litra d),

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 C (3), og

ud fra følgende betragtninger:

(1) Fællesskabet har vedtaget en række foranstaltninger med henblik på, at et indre marked uden indre grænser, hvor der i overensstemmelse med traktatens bestemmelser er fri bevægelighed for varer, personer, tjenesteydelser og kapital, kan fungere korrekt;

(2) nogle af medlemsstaterne er kontraherende part i Wienerkonventionen af 1968 om vejtrafik (4) (i det følgende benænvt »konventionen«), hvis artikel 37 kræver, at der bag på alle biler i international trafik, ud over nummerpladen, skal være anbragt kendingsbogstaverne for det land, de er registreret i;

(3) Fællesskabet er ikke kontraherende part i konventionen, og nogle af Fællesskabets medlemsstater, som er parter i konventionen, anvender bestemmelserne i dens artikel 37; disse medlemsstater kræver, at køretøjer fra andre medlemsstater er forsynet med de i Wienerkonventionens bilag 3 beskrevne kendingsbogstaver; visse af disse medlemsstater anerkender ikke andre kendingsbogstaver, f.eks. sådanne, som er anbragt på nummerpladen, og som, omend de angiver registreringslandet, ikke er i overensstemmelse med Wienerkonventionens bilag 3;

(4) flere af medlemsstaterne har indført en nummerplade, som yderst til venstre har et blåt felt med tolv gule stjerner anbragt som i det europæiske flag og derunder registreringslandets kendingsbogstaver; disse kendingsbogstaver opfylder i forbindelse med transport inden for Fællesskabet kravene til identifikation af registreringslandet i konventionens artikel 37;

(5) de medlemsstater, der kræver, at køretøjer fra andre medlemsstater er forsynet med registreringslandets kendingsbogstaver, bør også anerkende kendingsbogstaver anbragt som vist i bilaget til denne forordning -

UDSTEDT FØLGENDE FORORDNING:

Artikel 1

Denne forordning gælder for køretøjer, der er registreret i medlemsstaterne og benyttes inden for Fællesskabet.

Artikel 2

I denne forordning forstås ved:

1) kendingsbogstaver«: et til tre bogstaver (latinske majuskler), som angiver, hvilken medlemsstat køretøjet er registreret i

2) »køretøj«: motorkøretøj og påhængskøretøj dertil som defineret i:

- Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (5)

- Rådets direktiv 92/61/EØF af 30. juni 1992 om standardtypegodkendelse af to- og trehjulede motordrevne køretøjer (6).

Artikel 3

Medlemsstater, som kræver, at køretøjer, der er registreret i en anden medlemsstat, er forsynet med kendingsbogstaver, når de benyttes på deres område, anerkender kendingsbogstaver, som er anbragt yderst til venstre på nummerpladen og udformet som vist i bilaget, som lige så gode som alle andre kendingsbogstaver, som de anerkender til identificering af registreringslandet.

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i . . .

På Rådets vegne

Formand

(1) EFT C 290 af 24.9.1997, s. 25.

(2) EFT C 95 af 30.3.1998, s. 32.

(3) Europa-Parlamentets udtalelse af 19. februar 1998 (EFT C 80 af 16.3.1998, s. 212), Rådets fælles holdning af 5. juni 1998 og Europa-Parlamentets afgørelse af . . . (endnu ikke offentliggjort i Tidende).

(4) Konvention udfærdiget i Wien den 8. november 1968 inden for rammerne af De Forenede Nationers Økonomiske Kommission for Europa.

(5) EFT L 42 af 23.2.1970, s. 1. Direktivet er senest ændret ved direktiv 97/27/EF (EFT L 233 af 25.8.1997, s. 1).

(6) EFT L 225 af 10.8.1992, s. 72. Direktivet er ændret ved tiltrædelsesakten af 1994.

BILAG

FORSKRIFTER FOR ANBRINGELSE AF REGISTRERINGSLANDETS KENDINGSBOGSTAVER YDERST TIL VENSTRE PÅ NUMMERPLADEN

>TABELPOSITION>

Farver:

1) Reflekterende blå baggrund

(Munsell-reference 5,9 pb 3,4/15,1).

2) Tolv reflekterende gule stjerner.

3) Registreringslandets kendingsbogstaver i reflekterende hvid eller gul farve.

Udformning og dimensioner:

1) Blå baggrund:

højde min. 98 mm

bredde min. 40 mm, max. 50 mm.

2) Tolv stjerner, hvis centrum ligger på en cirkel med radius 15 mm; afstand mellem to modstående spidser på samme stjerne: 4-5 mm.

3) Registreringslandets kendingsbogstaver:

højde: min. 20 mm

stregtykkelse: 4-5 mm.

Når den blå baggrunds mål nedsættes for nummerplader, hvor registreringsnummeret står på to linjer (jf. model 2), og/eller for nummerplader til to- eller trehjulede motorkøretøjer, kan stjernernes og kendingsbogstavernes dimensioner nedsættes tilsvarende.

RÅDETS BEGRUNDELSE

I. INDLEDNING

Den 15. juni 1997 forelagde Kommissionen Rådet et forslag til Rådets forordning om gensidig anerkendelse af registreringslandets kendingsbogstaver for motorkøretøjer og påhængskøretøjer dertil ved kørsel inden for Fællesskabet (1). Forslaget er baseret på EF-traktatens artikel 75, stk. 1, litra d).

Europa-Parlamentet afgav udtalelse om Kommissionens forslag den 19. februar 1998 (2) og Det Økonomiske og Sociale Udvalg den 28. januar 1998 (3).

På baggrund af Europa-Parlamentets udtalelse forelagde Kommissionen den 16. april 1998 Rådet et ændret forslag (4).

Den 5. juni 1998 fastlagde Rådet en fælles holdning i overensstemmelse med artikel 189 C i EF-traktaten.

II. FORSLAGETS FORMÅL

1. Forslagets formål er af hensyn til personers frie bevægelighed inden for Fællesskabet at fastsætte, at alle køretøjer, der er registreret i en medlemsstat, og som er forsynet med et kendingsmærke fra registreringslandet som vist i bilaget til forslaget, frit, for så vidt angår dette ene aspekt, kan benyttes på de øvrige staters område, hvis de kræver identifikation af registreringslandet.

2. Der mindes om, at Kommissionens tjenestegrene sidst i 1980'erne udarbejdede en EU-model for nummerplader sammen med eksperter fra medlemsstaterne. Siden da har nogle medlemsstater indført denne model i deres nationale lovgivning, enten påbudt eller tilladt. Denne model har yderst til venstre en lodret blå del, hvori der øverst er en kreds af tolv gule stjerner, der repræsenterer EU-flaget, og nederst registreringslandets kendingsbogstaver.

3. I andre medlemsstater og i de medlemsstater, der har indført det i punkt 2 beskrevne mærke som tilladt, anvendes andre bestemmelser, der henhører under Wienerkonventionen om vejtrafik (5), som flere medlemsstater har undertegnet eller ratificeret. Det gælder således for artikel 37 og navnlig bilag 3 i konventionen, der bl.a. foreskriver, at registreringslandets kendingsbogstaver skal fremtræde med sort farve på hvid, ellipseformet baggrund og ikke må indgå i registreringsnummeret.

I henhold til Wienerkonventionens artikel 37 og bilag 3 giver alle kontraherende parter, hvad angår kendingsbogstaver, køretøjer, der er registreret i et andet land, tilladelse til at køre i international trafik på deres område, hvis disse køretøjer bagpå ud over nummerpladen er forsynet med registreringslandets kendingsbogstaver, der er udformet og anbragt i overensstemmelse med konventionens ovennævnte bestemmelser.

4. Nogle medlemsstater anvender ovennævnte bestemmelser fra Wienerkonventionen for alle køretøjer, der befinder sig på deres område, herunder de køretøjer, der er forsynet med det i punkt 2 beskrevne kendingsmærke, og straffer disse køretøjer med bøde, hvis de ikke er forsynet med det ellipseformede mærke, der er omhandlet i konventionen.

5. Kommissionen har derfor fremsat ovennævnte forslag for at pålægge de medlemsstater, der kræver, at kendingsbogstaverne er i overensstemmelse med dem, der er fastsat i Wienerkonventionen, også at anerkende det mærke, der omhandles i forslagets bilag, dvs. det i punkt 2 beskrevne mærke.

Forslaget påbyder ikke, at køretøjer, der er registreret i en medlemsstat, skal være forsynet med disse kendingsbogstaver. Det har heller ikke til formål at forhindre køretøjer, der er registreret i en medlemsstat, at være forsynet med kendingsbogstaver, der er i overensstemmelse med Wienerkonventionens bilag 3.

III. ANALYSE AF RÅDETS FÆLLES HOLDNING

Rådets fælles holdning følger Kommissionens ændrede forslag, hvori indgår visse af Europa-Parlamentets ændringsforslag, jf. dog nedenstående ændringer:

- i artikel 1, nr. 1 (definition af kendingsbogstaver) og artikel 3 i Kommissionens forslag er fastsat, at de medlemsstater, som kræver, at køretøjer, der er registreret i en anden medlemsstat, er forsynet med kendingsbogstaver, når de benyttes på deres område, skal anerkende kendingsbogstaver, der er anbragt og udformet som vist i bilaget til forordningen. I Rådets fælles holdning er ovennævnte bestemmelser tilpasset for ikke at anfægte eventuelle nationale bestemmelser om anerkendelse af andre kendingsbogstaver, der identificerer den stat, hvor køretøjet er registreret

- udeladelse af artikel 4 i forslaget. Rådet mener ikke, at det i denne forordning er nødvendigt at foreskrive en sanktionsordning, der skal finde anvendelse i tilfælde af overtrædelse af forordningen

- i den fælles holdning føjes der til den model for kendingsbogstaver, der er angivet i bilaget til forordningen, en model 2 for nummerplader, hvor registreringsnummeret står på to linjer, og for nummerplader til to- eller trehjulede motorkøretøjer, samt en bestemmelse om tilsvarende nedsættelse af stjernernes og kendingsbogstavernes dimensioner

- i den fælles holdning tilpasses desuden visse tekniske specifikationer i bilaget til forordningen for at tage hensyn til tekniske krav.

IV. EUROPA-PARLAMENTETS ÆNDRINGSFORSLAG

1. Rådet har fulgt Kommissionens ændrede forslag, idet det har medtaget substansen, og ikke formen, af nedenstående ændringsforslag fra Europa-Parlamentet:

- i artikel 2, nr. 1, og artikel 3 tages der i den fælles holdning (se punkt III, første led) hensyn til den del af ændringsforslag nr. 3 og 5, der vedrører medlemsstaternes anerkendelse af ikke blot de kendingsbogstaver, der er anbragt og udformet som vist i bilaget til forordningen, men også af alle andre kendingsbogstaver

- i artikel 2, nr. 2, tages der i den fælles holdning hensyn til ændringsforslag nr. 2 og den tilsvarende del af ændringsforslag nr. 3 og 5, hvormed det skal sikres, at forordningen også gælder for påhængskøretøjer, hvilket i øvrigt fremgår af forordningens titel

- i artikel 3 tages der i den fælles holdning hensyn til den del af ændringsforslag nr. 3 og 5, som drejer sig om, at medlemsstaterne skal anerkende kendingsbogstaver, som er anbragt yderst til venstre på nummerpladen og udformet som vist i bilaget, hvilket i øvrigt svarer til de tekniske specifikationer i bilaget.

2. Ændringsforslag fra Europa-Parlamentet, som Rådet ikke har medtaget og Kommissionen ikke har accepteret

Rådet, der har fulgt Kommissionens ændrede forslag, har ikke medtaget:

- ændringsforslag nr. 1, som tager sigte på at ændre artikel 1, nr. 1, i Kommissionens forslag (artikel 2, nr. 1, i den fælles holdning) for i definitionen af kendingsbogstaver at indsætte en henvisning til det sted, hvor kendingsbogstaverne skal anbringes, dvs. yderst til venstre på nummerpladen. Rådet finder det hensigtsmæssigt, at man ligesom i Wienerkonventionen holder sig til en definition, som udelukkende henviser til registreringslandets kendingsbogstaver, idet det sted, hvor kendingsbogstaverne skal anbringes, er angivet i andre bestemmelser (se artikel 3)

- ændringsforslag nr. 4 og 7, som tager sigte på at indsætte et nyt bilag og den tilsvarende betragtning i forordningen for at give medlemsstaterne pligt til også at anerkende et andet kendingsmærke (ellipseformet). Dette mærke skulle bestå af en forkortelse på et, to eller tre bogstaver for den pågældende medlemsstat i hvidt eller gult inden for en blå ellipse omgivet af en cirkel med tolv gule stjerner, der repræsenterer EU-flaget. Rådet har i samme forbindelse ikke medtaget ændringsforslag nr. 6 om ændring af femte betragtning og de dele af ændringsforslag nr. 3 og 5, der tager sigte på at ændre artikel 3 for at angive, at forordningen omfatter to bilag, der viser to særskilte kendingsmærker.

Af hensyn til retssikkerheden mener Rådet ikke, at det kan vedtage bestemmelser om obligatorisk anerkendelse af et tegn, medmindre dette tegn er anbragt og udformet i overensstemmelse med nøjagtige specifikationer, der er fastsat i et bilag til forordningen. I et sådant tilfælde udgør et tegn, der er anbragt på selve nummerpladen, en form for officielt dokument, eftersom det udstedes under kontrol fra registreringslandets kompetente myndigheder, og eftersom det ikke kan fjernes, hvilket ikke er tilfældet med kendingsbogstaver, som brugeren anbringer på køretøjet på en holder, der er adskilt fra nummerpladen (f.eks. ved hjælp af et klæbemærke).

(1) EFT C 290 af 24.9.1997, s. 25.

(2) EFT C 80 af 16.3.1998, s. 212.

(3) EFT C 95 af 30.3.1998, s. 32.

(4) EFT C 159 af 26.5.1998, s. 16.

(5) Konvention om vejtrafik, udfærdiget i Wien den 8. november 1968 inden for rammerne af De Forenede Nationers Økonomiske Kommission for Europa, i den version, der omfatter de ændringer, der trådte i kraft den 3. september 1993.